Ο γνωστός συγγραφέας και μεταφραστής Νίκος Σαραντάκος αποχώρησε από επιστημονικός σύμβουλος των Ελληνικών Hoaxes, που έχουν αναλάβει εκ μέρους του Facebook... “μπάτσοι της ενημέρωσης”, καταγγέλλοντας αντιδεοντολογική συμπεριφορά και τις έντονα φιλοκυβερνητικές και αντιΣΥΡΙΖΑ απόψεις που διατυπώνει ο αρχισυντάκτης τους, Δημήτρης Αλικάκος.

Σε ανάρτησή του στο λογαριασμό του στο Facebook ο κ. Σαραντάκος εξηγεί τους λόγους που ζήτησε να αφαιρεθεί το όνομά του από την κατηγορία των επιστημονικών συμβούλων και υπογραμμίζει ότι:

“Πιστευω ότι οι έντονα κομματικές θέσεις του κ. Αλικάκου τον καθιστούν εντελώς ακατάλληλο για το λειτούργημα που θέλει να αναλάβει και θα φροντίσω, με τις μικρές μου δυνάμεις, να σταματήσει αυτή η αντιδεοντολογική κατάσταση”.

Ο κ. Σαραντάκος που δηλώνει “εξαπατημένος” και φέρνει ως παράδειγμα αντιδεοντολογικής συμπεριφοράς αναρτήσεις του Δημήτρη Αλικάκου όπου “χαρακτηρίζει "λύτρωση" την αλλαγή κυβέρνησης ή την άλλη όπου μιλάει για επίπεδο "σουρωμένου κομπλεξικού κομματόσκυλου" για βουλευτή του ΣΥΡΙΖΑ”.

Όπως επισημαίνει, ο καθένας έχει το δικαίωμα να έχει πολιτικές απόψεις, όμως: “ κάποιος που είναι αρχισυντάκτης σε οργανισμό πιστοποίησης της ακρίβειας των ειδήσεων πρέπει κατά την ταπεινή μου γνώμη να απέχει από τον σχολιασμό της τρεχουσας πολιτικής ή σε κάθε περίπτωση να μην εκδηλώνεται με τόση ένταση”.

Ο κ. Σαραντάκος επισημαίνει ότι πριν την αποχώρησή του έκανε διάβημα στους ανθρώπους του Hoaxes, όμως, υπήρξε “αδυναμία συνεννόησης”.

Στην ανάρτηση του στο Facebook ο κ. Σαραντάκος σημειώνει τα εξής:

Για τα Ελληνικά Χόαξες

Πριν από λίγο καιρό, ο ιστότοπος Ελληνικά Χόαξες μου είχε ζητήσει να συμπεριληφθεί το όνομά μου στην κατηγορία των Εξωτερικών Συνεργατών - Επιστημονικών Συμβούλων του. Επειδή πράγματι είχα μια καλή σχέση "μυθοκτονικής" συνεργασίας με έναν-δυο συντελεστές των Χόαξες επί αρκετά χρόνια, παρόλο που με ενοχλούσε η συνεργασία των Χοαξες με την Άθενς Βόις, απάντησα θετικά.

Στη συνέχεια, όταν τα Χόαξες ανέλαβαν το ρόλο του "εξακριβωτή στοιχείων" για το Φέισμπουκ, είπα ότι πρέπει να περάσει λίγος χρόνος, να δούμε δείγματα γραφής.

Ωστόσο, τις τελευταίες μέρες, μετά τις εκλογές, έπεσαν στην αντίληψή μου απανωτές έντονα φιλοκυβερνητικές (και αντισύριζα) δημοσιεύσεις του κ. Αλικάκου, αρχισυντάκτη στον Χοαξες, στο Φέισμπουκ οπως εκείνη όπου χαρακτηρίζει "λύτρωση" την αλλαγή κυβέρνησης ή την άλλη όπου μιλάει για επίπεδο "σουρωμένου κομπλεξικού κομματόσκυλου" για βουλευτή του ΣΥΡΙΖΑ. Αισθάνθηκα εξαπατημένος.

Δεν εννοώ ότι διαφωνώ με το περιεχόμενο των δημοσιεύσεων. Ο καθένας μας δικαιούται να έχει απόψεις πολιτικές αλλά κάποιος που είναι αρχισυντάκτης σε οργανισμό πιστοποίησης της ακρίβειας των ειδήσεων πρέπει κατά την ταπεινή μου γνώμη να απέχει από τον σχολιασμό της τρεχουσας πολιτικής ή σε κάθε περίπτωση να μην εκδηλώνεται με τόση ένταση. Εξίσου απαράδεκτο θα έβρισκα σχόλιό του στο οποίο θα χαρακτήριζε καταδίκη το εκλογικό αποτέλεσμα ή θα επεφύλασσε τον χαρακτηρισμό του σουρωμένου κομματόσκυλου σε στέλεχος της ΝΔ.

Για να φέρω μια ποδοσφαιρική αναλογία, ποιαν αξιοπιστία θα είχε ένα όργανο ορισμού και αξιολόγησης διαιτητών αν ένα επιτελικό του στέλεχος εμφανιζόταν κάθε Κυριακή στις κερκίδες των φανατικών να καθυβρίζει την αντίπαλη ομάδα;

Για αυτούς τους λόγους, και αφού ένα διάβημά μου στους ανθρώπους των Χόαξες έδειξε την αδυναμία συνεννόησης, ζήτησα να αφαιρεθεί το όνομά μου από τον κατάλογο των "συμβούλων" του ιστοτόπου, πράγμα που έγινε.

Πιστεύω ότι οι έντονα κομματικές θέσεις του κ. Αλικάκου τον καθιστούν εντελώς ακατάλληλο για το λειτούργημα που θέλει να αναλάβει και θα φροντίσω, με τις μικρές μου δυνάμεις, να σταματήσει αυτή η αντιδεοντολογική κατάσταση.